Yoo chik rox kutan xkꞌulbꞌal a kꞌaꞌaq re ru aꞌin naq kiwan jun li sumlaak saꞌ li tenamit Caná re Galilea.
Wan li xnaꞌ li Jesús aran.
Ut kibꞌoqeꞌ saꞌ li sumlaak li Jesús rochbꞌenebꞌ li xtzolom.
Naq ak yoo li ninqꞌe,
kiꞌosoꞌ li vino.
Ut li xnaꞌ li Jesús kixye re:
—Maakꞌaꞌ chik li vino,
chan re.
Ut li Jesús kixye re:
—¿Kꞌaꞌut naq nakatchal xyebꞌal we aꞌan?
Toj maajiꞌ xqꞌehil naq tinkꞌutbꞌesi lin wankil,
chan re li xnaꞌ.
Li xnaꞌ li Jesús kixye rehebꞌ li yookebꞌ chi kꞌanjelak:
—Chebꞌaanuhaq li kꞌaꞌru tixye eere,
chan.
Ut aran wankebꞌ waqibꞌ li niinqi kuk yiibꞌanbꞌil rikꞌin pek.
Aꞌan nakꞌanjelak choqꞌ xnaꞌaj xhaꞌebꞌ laj judío re xchꞌajobꞌresinkil ribꞌebꞌ joꞌ naxye saꞌ li xchaqꞌrabꞌebꞌ.
Li junjuunq chi kuk aꞌan naxkꞌam oxibꞌ niinqi kuk chi haꞌ.
Li Jesús kixye rehebꞌ li yookebꞌ chi kꞌanjelak aran naq teꞌxnujtesi li niinqi kuk rikꞌin haꞌ.
Ut ebꞌ aꞌan keꞌxkꞌe li haꞌ saꞌ li kuk toj retal keꞌnujak.
Kixye wiꞌchik li Jesús rehebꞌ:
—Lekomaq kaꞌchꞌinaq ut teekꞌam rikꞌin li najolomin re li ninqꞌe,
chan.
Ut ebꞌ aꞌan keꞌxbꞌaanu joꞌ kiyeheꞌ rehebꞌ xbꞌan li Jesús.
Li haꞌ ak suqꞌisinbꞌil choqꞌ vino xbꞌan li Jesús naq keꞌxkꞌam rikꞌin li najolomin re li ninqꞌe.
Aꞌan inkꞌaꞌ kixnaw bꞌar ta xchal li vino.
Kaꞌaj wiꞌ ebꞌ laj kꞌanjel li keꞌlekok chaq re keꞌxnaw.
Li najolomin re li ninqꞌe kixyal li vino.
Tojoꞌnaq kixbꞌoq li bꞌeelomej ut kixye re:
—Chixjunilebꞌ li nekeꞌninqꞌeꞌiik xbꞌeen wa nekeꞌxjekꞌ li chaabꞌil vino.
Ut naq ak xeꞌukꞌak chi nabꞌal li ulaꞌ,
nekeꞌxjekꞌ li inkꞌaꞌ mas chaabꞌil.
Abꞌanan laaꞌat xakꞌuula li chaabꞌil vino ut toj anaqwan xawisi chaq,
chan re.
Aꞌan aꞌin li xbꞌeen milagro li kixbꞌaanu li Jesús naq kixsuqꞌisi li haꞌ choqꞌ vino aran Caná re Galilea.
Rikꞌin li milagro aꞌin kixkꞌutbꞌesi naq wan xwankil ut ebꞌ li xtzolom keꞌxpaabꞌ naq li Jesús aꞌan li Ralal li Dios.
Chirix chik aꞌan koo Capernaum li Jesús rochbꞌen li xnaꞌ ut ebꞌ li riitzꞌin.
Keꞌkoohebꞌ ajwiꞌ li xtzolom ut keꞌkana aran wibꞌ oxibꞌ kutan.